Adriana Lima

Varajane elu ja perekond

Adriana Lima sündis Brasiilia kirderannikul Bahia osariigis Salvadoris. Ta oli peres ainuke laps. Tema ema Maria da Graça Lima ja isa Nelson Torres on sotsiaaltöötajad. 2007. aasta lõpus ütles ta, et tal on kaks poolvenda, 7- ja 11-aastane. Nad on Adriana isa teisest abielust.
Isa lahkus oma pere juurest, kui Adriana oli 6-kuune. Adriana ema oli alles 18-aastane, kui Adriana sündis. Nad on emaga parimad sõbrad. 2005. aastal näitas ta ühele ajakirjanikule Sao Paulos enda mobiiltelefoni kõneregistrit, kus ainuüksi maikuus oli ta helistanud emale 213 korda. Adriana on varem öelnud, et ta ei võta ühtegi otsust enne vastu, kui on selle emaga läbi arutanud ja temalt nõu küsinud.

Modellikarjäär

Adriana Lima leiti potentsiaalse modellina 13-aastaselt oma kodulinna ostukeskusest. Kui Adriana oli 15-aastane, võitis ta Brasiilia Fordi supermodelli konkursi. Aasta hiljem osales ta Fordi ülemaailmsel modellikonkursil, kus tuli teiseks. Konkurss tõmbas talle palju tähelepanu ja tõi kaasa moefirmade huvi. 1999. aastal läks Adriana elama New Yorki, kus allkirjastas lepingu Elite Model Managementiga. Tänu sellele ilmusid ta fotod kuulsates moeajakirjades nagu Vogue ja Marie Claire. Adriana Lima on töötanud paljudele moedisaineritele nagu Vera Wang, Christian Lacroix, Emanuel Ungaro, Giorgio Armani, Fendi, Ralph Lauren, Valentino ja paljud teised. 2000. aastal sai temast moefirma GUESS reklaamnägu.
2001. aastal näitles Lima BMW lühifilmis "The Follow", mis kestis kõigest 9 minutit. Kaasnäitlejad: Clive Owen, Mickey Rourke ja Forest Whitaker. 2008. aastal mängis ta kaasa ka sarjas "Ugly Betty", kus ta mängis iseennast.
2005. aastal tegi Adriana tegi koostööd Pirelli firmaga, et luua Pirelli kalender. Samal aastal sõlmis ta lepingu Itaalia suurima mobiiltelefoni firmaga Telecom Italia Mobile, mis tõi talle sisse 2 miljonit dollarit.
Adriana Lima on kõige enam tuntust kogunud Victoria's Secreti pesumodellina alates aastast 1999.
Lima on ka Maybelline New York esindaja. Forbesi andmetel oli tema 2006. aasta palk 6 miljonit dollarit, mis teeb temast rikkuselt neljanda supermodelli maailmas (koos kaasmaalasest supermodelli Alessandra Ambrosioga). Esikolmiku moodustavad Gisele Bündchen 33 miljoni dollariga, Kate Moss 9 miljoni dollariga ja Heidi Klum 8 miljoni dollariga.

Eraelu

Adriana Lima oskab hästi portugali, hispaania ja inglise keelt. Vabal ajal meeldib talle lugeda Gabriel Garcia Marqueze romaane. 
Tema lemmiktoidud on pärit oma kodumaalt Brasiiliast. Ta hoiab ennast vormis, juues palju vett, puhates rohkelt, süües rohkelt puu- ja juurvilju. Treenida talle ei meeldi. Küsimusele, kuidas ta nii sale on, kui ta trenni ei tee, vastab ta, et tänu headele geenidele.
Adriana on tunnistanud, et oli noorena poiste seltskonnas arg ja tagasihoidlik. Ta oli 17-aastane, kui ta sai oma esimese suudluse. 2006. aprilli GQ ajakirjas ilmus temaga intervjuu, kus ta ütles, et on ikka veel neitsi. Ta sõnas, et seks on abielujärgne akt. Veel lisas ta, et mehed peavad sellega leppima ja tema valikut austama, sest kui nad seda ei austa, siis see tähendab, et nad ei austa ka teda ennast.
On levinud kuulujutud, et Adriana Lima ja rokkar Lenny Kravitz olid kunagi kihlatud, kuid Adriana lükkab kõik need kuulujutud ümber ja kinnitab, et nad on vaid sõbrad. Adrianal on lisaks Lenny Kravitzile minevikus olnud veel mitu armusuhet, näiteks pesapallur Derek Jeteri ja Liechtensteini printsi Wenzeslausiga.
Praegu on ta kihlatud serblasest korvpalluri, NBA Memphis Grizzliesi mängija Marko Jarićiga. Pulmad toimuvad 2009. aasta juunis Brasiilias.
Adriana Lima on väidetavalt rase ja tema esimene laps peaks ilmavalgust nägema selle aasta talvel.

Meedia

Alates tema kuulsuse algusest on Adrianat tihti mainitud meedias kui maailma üht seksikamat naist. 2007. aasta FHM-i 100 seksikaima naise edetabelis oli Adriana 7. kohal, kuid varem on ta olnud kõrgematel kohtadel, ka esikohal. 2007. aasta mais valiti ta ajakirja People poolt 100 ilusaima inimese sekka maailmas. 13. juunil 2007 aastal sai ta Spike TV Meeste Valiku auhinna "Hottest Girl on the Planet". 2005. aastal valiti ta portaali Askmen.com poolt maailma kõige ihaldatumaks naiseks. 2006. ja 2007. aastal oli ta 4. kohal.